b"\n_START_ARTICLE_\nJoseph Gallieni\n_START_SECTION_\nBakgrunn og utdannelse\n_START_PARAGRAPH_\nJoseph Simon Gallieni var s\xc3\xb8nn av italienske innvandrere. Etter studietiden ved Prytan\xc3\xa9e militaire i La Fl\xc3\xa8che og milit\xc3\xa6rakademiet Saint-Cyr begynte han den 15. juni 1870 sin tjenestetid som aktiv offiser i det franske marineinfanteri.\n_START_SECTION_\nMilit\xc3\xa6r karriere\n_START_PARAGRAPH_\nGallieni deltok i den tysk-franske krig 1870-71. Han ble utnevnt til l\xc3\xb8ytnant i 1873 og kaptein i 1878. Han ble sendt til Afrika og deltok i koloniale ekspedisjoner._NEWLINE_Etter tjenestegj\xc3\xb8ring p\xc3\xa5 Martinique ble han utsett til guvern\xc3\xb8r i Fransk Sudan (som senere er blitt til republikken Mali), der han slo ned et oppr\xc3\xb8r ledet av den senegalesiske marabout Mahmadu Lamine._NEWLINE_\xc3\x85rene 1892-96 var han divisjonssjef i Fransk Indokina. Han ble kjent for sin harde og ofte n\xc3\xa5del\xc3\xb8se kamp mot kinesiske pirater, og klarte dermed \xc3\xa5 etablere en viss stabilitet der. I 1894 grep han meg rfrembang inn mot den nasjonalistiske leder \xc4\x90\xe1\xbb\x81 Th\xc3\xa1m, men hans \xc3\xb8nske om oppf\xc3\xb8lgende milit\xc3\xa6r innsats ble nektet av koloniadministrasjonen som heller gav \xc4\x90\xe1\xbb\x81 Th\xc3\xa1m et eget lokalt herrskapsomr\xc3\xa5de. I Indokina st\xc3\xb8ttet han seg ofte p\xc3\xa5 tropper fra Fremmedlegionen, dessuten samarbeidet han der for f\xc3\xb8rste gang med Louis Hubert Gonzalve Lyautey._NEWLINE_Deretter ble han guvern\xc3\xb8r p\xc3\xa5 Madagaskar til 1905. Gallieni er beryktet p\xc3\xa5 Madagaskar som den som sendte dronning Ranavalona III i eksil og avskaffet det 350 \xc3\xa5r gamle monarkiet p\xc3\xa5 \xc3\xb8ya._NEWLINE_I 1906 ble han arm\xc3\xa9sjef og 1908 inspekt\xc3\xb8r for kolonistyrkene og medlem av h\xc3\xb8yeste krigsr\xc3\xa5d. Gallieni var p\xc3\xa5tenkt som sjef for generalstaben i 1911, men avstod til fordel for Joseph Joffre p\xc3\xa5 grunn av h\xc3\xb8y alder og svak helse.\n_START_SECTION_\nInnsats under f\xc3\xb8rste verdenskrig\n_START_PARAGRAPH_\nGalliene ble pensjonert i april 1914, men ble tilbakekalt til tjeneste i august for \xc3\xa5 bli milit\xc3\xa6rguvern\xc3\xb8r i Paris den 26. under den kritiske tid da byen ble truet av de fremrykkende tyske styrker._NEWLINE_Den 1. september ble 6. arm\xc3\xa9 stilt under hans overkommando, og sammen med deler av Paris' garnison bidro han effektivt til de franske fremgangene i slaget ved Marne 6.-11. september. Joffre holdt distanse til Gallieni; de to kom gjerne i krangel. Uansett spilte Gallienis energi og forutseenhet en stor rolle i seieren ved Marne, som reddet Paris. Gallieni s\xc3\xa5 en mulighet til \xc3\xa5 bruke den nyoppsatte sjette arm\xc3\xa9 til \xc3\xa5 angripe flanken p\xc3\xa5 den tyske f\xc3\xb8rste arm\xc3\xa9 da den svingte \xc3\xb8stover tidlig i september. Under slaget inntraff den ber\xc3\xb8mte troppetransporten da Paris' taxibiler var med p\xc3\xa5 \xc3\xa5 kj\xc3\xb8re noen av forsterkningene som ankom jernbanestasjonene i Paris videre til fronten. Ved \xc3\xa5synet av dette ytret Gallieni de ofte siterte ord: \xc2\xabEh bien, voil\xc3\xa0 au moins qui n'est pas banal!\xc2\xbb \xc2\xabN\xc3\xa5, dette er ihvertfall ikke noe man ser hver dag!\xc2\xbb)_NEWLINE_St\xc3\xb8rst \xc3\xa6re for seiren fikk imidlertid Joffre, men historikere som Georges Blond, Basil Liddell Hart og Henri Isselin er samstemte om at det Gallienis innsiktsfulle handlinger som var n\xc3\xb8kkelen til seieren._NEWLINE_Posthumt ble han i 1921 utnevnt til Marskalk av Frankrike._NEWLINE_Camp Gallieni i Kati ble oppkalt etter ham."